Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Здружение на граѓани Центар за граѓански комуникации ЦГК - Скопје, поднесена против Решението на Министерството за труд и социјална политика, по предметот Барање за пристап до информации од јавен карактер, на 01.08.2023 година, го донесе следното

**Р Е Ш Е Н И Е**

1. Жалбата изјавена од Здружение на граѓани Центар за граѓански комуникации ЦГК - Скопје, поднесена, против Решението на Уп.Бр. 17-4750/4 од 20.07.2023 година, заведена во Агенцијата под бр.08-288 на 25.07.2023 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган.**
2. **Решението на Имателот на информации Уп.Бр. 17-4750/4 од 20.07.2023 година СЕ ПОНИШТУВА.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

## Здружение на граѓани Центар за граѓански комуникации ЦГК - Скопје, како што е наведено во Жалбата на 14.06.2023 година поднело Барање за пристап до информации од јавен карактер до Министерството за труд и социјална политика, со кое побарало по емаил да му се достави електронски запис од следните информации:

„ За буџетска ставка 480 – Купување на опрема и машини

1. Износи по аналитички конта за синтетичката ставка 480 за Почетниот Буџет, ребалансот на Буџетот и Завршната сметка (извршувањето) на Буџетот за 2022 година за вашата институција.
2. Објаснување на причините за намалувањето и нереализацијата на средствата од буџетската ставка 480 – Купување на опрема и машини за 2022 година, во однос на Почетниот буџет, ребалансот на Буџетот и Завршната сметка (извршувањето) на Буџетот за 2022 година.

Список на планирани (без оглед дали со првичниот буџет или со ребалансот), а нереализирани купувања, набавки и плаќања од буџетската ставка 480- Купување на опрема и машини од Буџетот на вашата институција за 2022 година, со нивната поединечна вредност“.

Постапувајќи по ова Барање, Имателот на информации на Барателот му доставил Решение Уп.Бр.14-4750/4 од 20.07.2023 година, со кое се уважува Барањето бр.14-4750/1 од 03.07.2023 година.

Незадоволен од горенаведеното Решение, Барателот на информации во законски предвидениот рок поднесе Жалба, заведена во архивата на Агенцијата под бр.08-288 на 25.07.2023 година. Во Жалбата е наведено: „...Со овој одговор имателот на информации не одговорил по барањето на барателот. Имено, имателот на информации не ги доставил бараните документи: “За буџетска ставка 480 – Купување на опрема и машини **1.** Износи по аналитички конта за синтетичката ставка 480 за Почетниот Буџет, ребалансот на Буџетот и Завршната сметка (извршувањето) на Буџетот за 2022 година за вашата институција**, 2.** Објаснување на причините за намалувањето и нереализацијата на средствата од буџетската ставка 480 – Купување на опрема и машини за 2022 година, во однос на Почетниот буџет, ребалансот на Буџетот и Завршната сметка (извршувањето) на Буџетот за 2022 година, **3.** Список на планирани (без оглед дали со првичниот буџет или со ребалансот), а нереализирани купувања, набавки и плаќања од буџетската ставка 480- Купување на опрема и машини од Буџетот на вашата институција за 2022 година, со нивната поединечна вредност“. Укажуваме на имателот на информации Министерството за труд и социјална политика, дека согласно податоците објавени во Завршната сметка на Владата на РСМ за 2022 година, буџетската ставка на имателот на информации Министерството за труд и социјална политика 480 е вкупно планирана во износ од 431.761.442,00 денари. Реализацијата на ставката изнесува 15.564.668,00 денари. Анализата покажува дека во ставка 480 има планирано Расходи од заеми во вредност од 412.998.379,00 денари, од кои се реализирани 10.222.687, 00 денари. Бараме информации за тоа што се случило со износот од Расходите од заем во вредност од 402.775.692,00денари“.

Агенција, преку е-маил заведен под бр.08-288 од 25.07.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, Решението на Имателот на информации го поништи и предметот го врати на повторно постапување пред првостепениот орган,** поради следното:

Агенцијата за заштита на правото на слободен пристап до информациите од јавен карактер, по разгледувањето на Жалбата и другите списи во врска со предметот, утврди дека Имателот на информации не постапил согласно одредбите од Законот за слободен пристап до информации од јавен карактер.

Во конкретниот случај, Имателот на информации иако постапил согласно член 20 од Законот за слободен пристап до информации од јавен карактер, со тоа што донел решение за позитивно одговорено барање, со истото не му ја доставил на Барателот бараната информација, побарана со Барањето за пристап до информации од јавен карактер.

Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“, а согласно член 10 став 1 алинеја 1, 12 и 13 од истиот Закон, е должен да ја информира јавноста со објавување на податоци од негова надлежност....годишен Буџет и завршна сметка, годишни финансиски планови по квартали и програми за реализација на буџетот.

Во конкретниот случај, Имателот на информации е должен одново да го разгледа Барањето и да донесе Решение со кое ќе го уважи Барањето и на барателот ќе му го достави одговорот од Барањето наведено погоре, **на начин и во форма наведени во Барањето,** доколку со истите располага, а доколку не располага и не ги создал, за истото да објасни.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,** **Пламенка Бојчева**